IZVEDBENA UREDBA KOMISIJE (EU) št. 1050/2011

z dne 20. oktobra 2011

o vpisu imena v register zaščitenih označb porekla in zaščitenih geografskih označb [Darjeeling (ZGO)]

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Sveta (ES) št. 510/2006 z dne 20. marca 2006 o zaščiti geografskih označb in označb porekla za kmetijske proizvode in živila (1) in zlasti tretjega pododstavka člena 7(5) Uredbe,

ob upoštevanju naslednjega:

Nemčija, Francija, Italija, Avstrija, Združeno kraljestvo in indijski državljan so tej registraciji ugovarjali v skladu s členom 7(1) Uredbe (ES) št. 510/2006. Ugovori so se na podlagi točk (a), (c) in (d) prvega pododstavka člena 7(3) Uredbe šteli za sprejemljive. Komisija je z dopisom z dne 11. junija 2010 zadevne strani pozvala, naj se sporazumejo.

Francija in Indija sta dosegli sporazum, ki uvaja pojasnila k enotnemu dokumentu, in sicer, da se lahko na geografskem območju izvaja samo pakiranje blaga v raztresenem stanju, medtem ko se lahko prodajni paketi pakirajo znotraj in zunaj geografskega območja. Zato je treba v zvezi z označevanjem pojasniti, da sta številka dovoljenja in poseben logotip nujna samo za proizvode v raztresenem stanju, ki se odpremijo z geografskega območja.

Glede domnevnega neobstoja povezave med ugledom in slovesom proizvoda ter območjem proizvodnje je bilo ugotovljeno, da specifikacija proizvoda kaže na posebnost proizvoda ter da strokovno znanje in pridobljene spretnosti proizvajalcev, pa tudi talne in podnebne značilnosti ter geografsko okolje geografskega območja (naravno odvodnjavanje tal, kompleksna kombinacija zelo velikih padavin in neprestanih nizkih temperatur) znatno vplivajo na značilnosti proizvoda, ki pomenijo bistveni del njegovega ugleda.

Ime „Darjeeling“ je treba uporabljati le kot prodajno ime za čaj, ki je v skladu s specifikacijo v celoti pridelan na geografskem območju, medtem ko se lahko mešanice takega čaja pridelajo znotraj in zunaj geografskega območja. Mešanice čaja Darjeeling in drugih čajev ne smejo biti opremljene z imenom „Darjeeling“ kot prodajnim imenom, temveč morajo biti drugače označene v skladu s pravili Unije za označevanje, zlasti za preprečevanje zavajanja potrošnikov.

Iz izjav o ugovoru je bilo razvidno, da se ime „Darjeeling“ uporablja za označevanje nekaterih proizvodov, ki niso v skladu s specifikacijo, so pa primerljivi s takimi proizvodi. Stalna uporaba imena na teh proizvodih naj bi ogrozila obstoj imena „Darjeeling“. Proizvajalcem takih proizvodov je zato treba v skladu s členom 13(3) Uredbe (ES) št. 510/2006 za uporabo navedenega imena omogočiti prehodno obdobje petih let, če so bili ti proizvodi zakonito trženi najmanj pet let pred 14. oktobrom 2009 in če se spoštuje pravni red Unije, zlasti kar zadeva Direktivo 2000/13/ES Evropskega parlamenta in Sveta z dne 20. marca 2000 o približevanju zakonodaje držav članic o označevanju, predstavljanju in oglaševanju živil (3) .

Ob upoštevanju zgoraj navedenega je treba ime „Darjeeling“ vpisati v register zaščitenih označb porekla in zaščitenih geografskih označb, enotni dokument pa je treba ustrezno posodobiti in objaviti.

Ukrepi, določeni v tej uredbi, so v skladu z mnenjem Stalnega odbora za zaščitene geografske označbe in zaščitene označbe porekla –

SPREJELA NASLEDNJO UREDBO:

Člen 1

V register se vpiše ime iz Priloge I k tej uredbi.

Člen 2

Za registracijo se uporablja petletno prehodno obdobje, v katerem se lahko imena, ki vključujejo poimenovanje „Darjeeling“, uporabljajo na proizvodih, ki niso proizvedeni v skladu s specifikacijo, če so bili ti proizvodi zakonito trženi najmanj pet let pred 14. oktobrom 2009 in če se spoštuje pravni red Unije, zlasti glede zavajanja potrošnikov v skladu s členom 2 Direktive 2000/13/ES.

Člen 3

Posodobljeni enotni dokument je vključen v Prilogo II k tej uredbi.

Člen 4

Ta uredba začne veljati dvajseti dan po objavi v Uradnem listu Evropske unije.

(1) UL L 93, 31.3.2006, str. 12.

(2) UL C 246, 14.10.2009, str. 12.

(3) UL L 109, 6.5.2000, str. 29.

PRILOGA II

ENOTNI DOKUMENT

UREDBA SVETA (ES) št. 510/2006

„DARJEELING“

št. ES: IN-PGI-0005-0659-12.11.2007

ZGO ( X ) ZOP ( )

1. Ime

„Darjeeling“

2. Država članica ali tretja država

Indija

3. Opis kmetijskega proizvoda ali živila

3.1 Vrsta proizvoda

Skupina 1.8: ostali proizvodi iz Priloge I k Pogodbi

3.2 Opis proizvoda, za katerega se uporablja ime iz 1. točke

Botanično ime čajevca Darjeeling je Camellia sinensis L.O. Kuntze. Čajevec Darjeeling je odporno, počasi rastoče zimzeleno grmičasto drevo z več stebli, ki lahko zraste do 2,5 m v višino. Čajevec Darjeeling potrebuje 6 do 8 let, da dozori in da je pobiranje pridelka gospodarno, pri dobri kmetijski praksi pa je njegova ekonomska življenjska doba precej čez 100 let. Preživi lahko ostre zime, daljša sušna obdobja in veliko nadmorsko višino Darjeelinga. Zeleni listi so majhni, živozeleni in sijajni ter pogosto pokriti s puhastimi srebrnimi dlačicami in dolgimi brsti. Produktivnost območja Darjeeling je veliko nižja od vseh drugih območij pridelave čaja, zato sta pobiranje pridelka in pridelava draga. Ta nizka produktivnost je posledica velikih nadmorskih višin geografskega območja in redkih podnebnih razmer. Čajevec Darjeeling so prvič posadili v začetku 19. stoletja. Sčasoma se je prilagodil svojemu naravnemu okolju in razvil avtohtone značilnosti, t. i. edinstveni značaj Darjeeling, ki ga omenjajo ugledni preskuševalci čaja in porabniki.

Pripravljeni čaj Darjeeling ima bravo od blede limone do bogate jantarne barve. Pravijo, da ima pripravljena pijača zelo različne stopnje vizualne svetlosti, globine in telesa. Pri pripravi pijače nastane vonj zapletenega in prijetnega okusa s pookusom posebne arome, cvetice in bistva. Organoleptične lastnosti pripravljenega čaja Darjeeling so pogosto opisane kot sočne, gladke, okrogle, nežne, zrele, sladke, žive, suhe in živahne.

Kemijske spojine, ki so v čaju Darjeeling prisotne v zelo visokih koncentracijah, so linalol oksid I, II, III in IV. Linalol, geraniol, metil salicilat, benzilni alkohol, 2-feniletanol, dihidroaktinidiolid, heksanojska kislina, cis-3-heksenojska kislina, trans-2-heksenojska kislina, trans-geranojska kislina, 3,7-dimetil-1,5,7-oktatrien-3-ol (ki se lahko količinsko opredeli v odstotkih kot 0,36 % do 1,24 %) in 2,6-demetil-3, 7-oktadien-2, 6-diol (količinsko opredeljen v odstotkih kot 3,36 % do 9,99 %). Zadnji dve spojini sta prisotni v zelo visokih koncentracijah (dosegata 1,24 % oziroma 9,99 %).

Redek okus čaja Darjeeling je neposreden rezultat kombinacije genov rastline, ki so avtohtoni na območju Darjeeling, kemije zemlje, bogate z mineralni, velike količine padavin v hribih Darjeelinga (do 4 060 mm na leto), nadmorske višine (najvišja je 2 250 metrov in najnižja 600 metrov) ter edinstvenega spreminjanja temperatur (med 5 in 30 °C). Učinek kmetijsko-podnebnih pogojev, ki vključujejo svetlobo, temperaturo, vlažnost, količino padavin itd., ima pomembno vlogo pri proizvodnji sekundarnih metabolitov v čaju Darjeeling, ki so povezani s kakovostjo. Opaženo je bilo, da nekateri kultivarji čaja, ki jih gojijo v drugih delih države z drugačnimi kmetijsko-podnebnimi pogoji, nimajo edinstvenega vonja/okusa čaja Darjeeling.

Pri pridelavi čaja Darjeeling se uporablja vrsta uveljavljenih kmetijskih praks, ki se razvijajo in uporabljajo že več kot 150 let, da se ohranja rast poganjkov in hkrati višina grmov, ki je primerna za ročno nabiranje. V vsakem kilogramu pripravljenega čaja je približno 20 000 poganjkov, ki so bili nabrani ročno. To nam pove, koliko človeškega prizadevanja je potrebnega pri pridelavi čaja.

Čaj Darjeeling se prideluje samo na tradicionalno priznan način, ki v vsaki fazi zahteva človeško prizadevanje in tradicionalne veščine/znanje, znane kot način pridelave Darjeeling.

Čaj Darjeeling ima tri različne stopnje velikosti, ki se tradicionalno imenujejo celi listi (Whole Leaf), zdrobljeni listi (Brokens) in uprašeni listi (Fannings).

3.3 Surovine

Ni relevantno.

3.4 Krma (samo za proizvode živalskega izvora)

Ni relevantno.

3.5 Posebni proizvodni postopki, ki jih je treba izvajati na opredeljenem geografskem območju

Nabiranje čaja Darjeeling se začne konec februarja/začetek marca in konča sredi novembra, odvisno od vremenskih pogojev in temperature okolja; mrzli zimski meseci od decembra do februarja so doba mirovanja. Grm čajevca Darjeeling da na leto samo 50 do 100 gramov narejenega čaja. Nabiranje čaja Darjeeling je posebna veščina/tehnika, ki je tradicionalno znanje in se prenaša iz generacije v generacijo. Nabirajo pretežno zelo spretne ženske, ker zeleni listi zahtevajo nežno rokovanje, da ohranijo kakovost.

Ko so listi čaja Darjeeling nabrani, se predelajo samo po tradicionalno priznani metodi na tipičen/Darjeeling način proizvodnje v tovarnah, ki se nahajajo samo na določenih plantažah v opredeljenem območju pridelave čaja Darjeeling. Tradicionalne veščine/znanje se prenašajo iz generacijo v generacijo in so vključeni v vsako fazo predelave. Svojstvena občutljiva narava fino nabranih zelenih listov zahteva nežno obravnavanje. Čeprav različne sorte listov zahtevajo zapletene razlike pri obdelavi, so faze enotne.

Čaj Darjeeling se predeluje v tovarnah, ki se nahajajo samo na priglašenih čajnih plantažah. Čaj Darjeeling se suši, razvršča, sortira in v razsutem stanju pakira izključno v tovarnah, ki se nahajajo na območju priglašenih čajnih plantaž. Treba je poudariti, da nobena pridelava ne poteka zunaj čajnih plantaž.

Zato vsi koraki pridelave čaja (nabiranje, sušenje in predelava) potekajo na opredeljenih območjih.

Ko listi pridejo v tovarno, se pusti, da „ovenijo“. Namen venenja je, da vlaga iz zelenih listov počasi izpari v času 14 do 16 ur. List se skrči in postane mehak, da lahko prenese mehansko upogibanje in zvijanje. Značilnosti pripravljenega čaja se začnejo razvijati tudi s fizičnimi in kemičnimi spremembami v zgradbi lista.

Zeleni listi se ločijo in enakomerno razprostrejo na žične mreže, nameščene nad posebej oblikovanimi „koriti“, ki so podobna zelo dolgim lesenim zabojem. Vsako korito je zračna komora, ki omogoča reguliran pretok svežega zraka skozi zelene liste, dokler ni dosežena želena „ovenelost“. V tej fazi iz svežih zelenih listov izpari približno 75 % vsebnosti vode.

Ovenele liste se nato odstrani iz korita, naloži in upogne v naprave za valjanje, ki ovenele liste valjajo pod pritiskom, jih upognejo, odprejo celice in sprostijo naravne sokove, ki spodbujajo oksidacijo in pospešijo obarvanje. Pritiski valjanja in zaporedja se zelo pozorno nadzorujejo, da se zagotovi optimalen način, brez škodljivega učinka pregrevanja.

Nato se listi na tanko razprostrejo v hladni, dobro prezračevani sobi, kjer počasi oksidirajo (fermentirajo). Ta faza, v kateri se flavanoli mešajo s kisikom v zraku, traja dve do štiri ure, kar je odvisno predvsem od temperature okolja in relativne vlažnosti. Izkušeni pridelovalec čaja redno presoja razvoj kakovosti na podlagi vonjav, ki jih list postopoma sprošča. Ta organoleptična presoja je ključnega pomena za kakovost pripravljenega čaja. Obiskovalcu se zdi bogata cvetna aroma, ki nastaja pri valjanju in fermentaciji (oksidaciji) čaja Darjeeling omamna in zanesljivo nepozabna.

Ko je dosežena optimalna fermentacija (oksidacija), gredo oksidirani listi na praženje (ali sušenje), da se s prekinitvijo delovanja encimov zaustavi nadaljnja fermentacija (oksidacija) in da se iz lista odstrani skoraj vsa preostala vlaga. Sušilnik čaja je komora, ki ima v svojih delih različne, nadzorovane temperature in kjer so fermentirani (oksidirani) listi 20 do 30 minut izpostavljeni vročemu suhemu zraku. Dobro praženje zniža vsebnost vlage v končnem proizvodu na približno manj kot 2 %, kar pomeni hrustljav in suh čaj, ki se nato skozi sita, ki se tresejo, razvrsti po velikosti. Te razvrstitve se nato razpošljejo v obliki pošiljk/serij, pakiranih v embalažo, ki je obdana s folijo, da se v daljših časovnih obdobjih obdržita kakovost in svežina.

Po zaključenem končnem razvrščanju se določijo nomenklature glede na velikost. Razvrščajo se v tri kategorije:

(a) celi listi – FTGOP – Fine Tippy Golden Flowery Orange Pekoe (vsebuje zelo veliko poganjkov visoke kakovosti in je bil ponovno presejan);

(b) zdrobljeni listi – TGBOP – Tippy Golden Broken Orange Pekoe (vsebuje veliko poganjkov visoke kakovosti);

(c) uprašeni listi – GOF – Golden Orange Fannings (namenjen proizvodnji čajnih vrečk).

Glavna razlika med temi tremi kategorijami je velikost.

Orange Pekoe je izraz, ki se pretežno uporablja za opisovanje kategorij v sistemu razvrščanja enakega imena za sortiranje črnih čajev. Sistem temelji izključno na velikosti predelanih in suhih listov črnega čaja.

Zgoraj navedene razvrstitve se nanašajo samo na velikost celega lista po predelavi in ne na razlike v kakovosti. Vse kategorije so proizvod istih zelenih listov. Nomenklature se uporabljajo za razlikovanje kategorij izdelanega čaja glede na velikost čajnih listov po predelavi.

3.6 Posebna pravila za rezanje, ribanje, pakiranje itn.

Za čaj Darjeeling ni posebnih zahtev glede pakiranja. Čaj Darjeeling je za končnega porabnika v EU na voljo v raztresenem stanju ali v prodajnih paketih, pri čemer se 95 % celotnega pakiranja do razvrščanja v škatle, primerne za potrošnike, izvede v EU (ostalo je pakirano v Indiji).

3.7 Posebna pravila za označevanje

Na vsakem zavitku mora biti navedena številka dovoljenja pridelovalca/subjekta, ki pakira v skladu s sistemom varstva potrjenih blagovnih znamk iz leta 1999 (Darjeeling Protection Certified Trade Mark Scheme), ki ga ureja indijski odbor za čaj (z zakonom določen organ, ustanovljen na podlagi indijskega zakona o čaju (The Tea Act) iz leta 1953, ki je pristojen za upravljanje pridelave čaja), ter registrirani logotip Darjeeling (okrogla stilizirana podoba indijske ženske, ki drži čajne liste). Podoba ženske ima stiliziran okrogel uhan in uhan v nosu. Na levem robu kroga je besedna znamka „Darjeeling“. Vsi ti elementi skupaj predstavljajo logotip Darjeeling.

Poseben logotip Darjeeling, izdelan leta 1983 in registriran kot kolektivna blagovna znamka v Indiji, je zahteva v zvezi z označevanjem za čaj, ki ga je odbor potrdil kot skladen s standardi in značilnostmi čaja Darjeeling. Logotip Darjeeling se od svoje uvedbe vedno pojavlja na kartonski embalaži/zabojih pod nadzorom odbora.

Odbor je pridobil registracijo logotipa Darjeeling kot certifikacijsko znamko na podlagi zakona o indijskih blagovnih in trgovskih znamkah (Indian Trade and Merchandise Marks Act) iz leta 1958.

Odbor za čaj je logotip Darjeeling registriral tudi v skladu z novim zakonom o geografskih označbah blaga (Geographical Indication of Goods (Registration & Protection) Act) iz leta 1999.

Na oznaki ni obvezna navedba nomenklature razvrščanja.

4. Kratka opredelitev geografskega območja

Čaj Darjeeling se prideluje v pokrajini Darjeeling v zvezni državi Zahodna Bengalija v Indiji. Čajne plantaže se nahajajo v naslednjih lokalnih ozemeljskih skupnostih (sub-divisions) pokrajine Darjeeling v zvezni državi Zahodna Bengalija (Indija): ozemeljska skupnost Sadar, samo hribovita območja ozemeljske skupnosti Kalimpong, ki obsega čajne plantaže Samabeong, Ambiok, Mission Hill, Upper Fagu in Kumai, ter ozemeljska skupnost Kurseong, pri čemer so izključena območja na seznamu pristojnosti 20, 21, 23, 24, 29, 31 in 33, ki obsegajo ozemeljsko skupnost Subtiguri čajne plantaže New Chumta, čajno plantažo Simulbari in Marionbari policijske postaje Kurseong v ozemeljski skupnosti Kurseong. Čajne plantaže so na nadmorski višini 600 do 2 250 metrov na strmih pobočjih, ki zagotavljajo idealno naravno odvodnjavanje obilnih padavin v pokrajini.

5. Povezanost z geografskim območjem

5.1 Posebnosti geografskega območja

Čajne plantaže so na nadmorski višini 600 do 2 250 metrov na strmih pobočjih, kar zagotavlja idealno naravno odvodnjavanje obilnih padavin v pokrajini. Treba je poudariti pomen nadmorske višine, saj je razlog za kakovost Darjeeling. Nadmorska višina ter izmenjavanje oblakov in sonca dajeta čaju Darjeeling edinstven značaj.

Zemlja je bogata in hribovito zemljišče zagotavlja idealno naravno odvodnjavanje obilnih padavin v pokrajini.

Zaradi neprestanih nizkih temperatur je metabolična stopnja (fotosinteza) čajevca Darjeeling veliko nižja kot pri drugih čajevcih, kar ovira rast zelenih listov in povečuje koncentracijo naravnih kemijskih značilnosti.

Območje pridelave čaja Darjeeling se nahaja v sedmih dolinah hribovja Darjeeling, ki gleda neposredno na Himalajo in vrh Kanchenjunga, ki je tretji najvišji gorski vrh na svetu. Mrzel veter različnih temperatur, ki piha s Himalaje po sedmih dolinah preko celega leta, je eden od razlogov za edinstven okus Darjeeling. Poleg tega so v hribovju Darjeeling ponoči meglice, ki kondenzirajo molekule vode okolice in objemajo čajne liste in tako čez noč navlažijo liste čaja Darjeeling. V hribovju Darjeeling pade na leto zelo veliko padavin (od 2 030 mm do 4 060 mm), sonca pa dobi le 4 do 5 ur in to samo okrog 180 dni na leto. Ti naravni pojavi znatno prispevajo k razvoju izrednega okusa in značilnosti čaja Darjeeling.

5.2 Posebnosti proizvoda

Čaj Darjeeling je čaj, ki je izredno priznan, saj je njegov okus tako edinstven, da ga ni mogoče ponoviti nikjer drugje na svetu. Te grme čajevca, ki se v gorati regiji Darjeeling gojijo že več kot 150 let, hrani izmenjavanje dežja, sonca in mehke meglice, polne vlage. Nabiralke čaja poberejo samo najbolj fina dva lista in brst in tako se ohrani poseben okus. Ker je čaj Darjeeling obdarjen s temi naravnimi elementi in ker se v pokrajini Darjeeling na leto pridela samo 9 do 10 milijonov kg čaja Darjeeling, je postal ekskluziven in zaželen. Je nišni luksuzni proizvod. Zavezanost tej visoki kakovosti pomeni izredno nizke donose. Pridelovalci čaja Darjeeling si kljub visokim stroškom na vse načine prizadevajo zagotavljati najvišje standarde kakovosti. Umetnost nabiranja čaja, ki jo je lokalno prebivalstvo prenašalo z generacije v generacijo, ima umetniško vrednost. Človeški dejavniki so prisotni v številnih korakih pridelave čaja (kakor je razloženo zgoraj).

Čaj Darjeeling se prideluje samo na tradicionalno priznan način, ki v vsaki fazi zahteva človeško prizadevanje in tradicionalne veščine/znanje.

5.3 Vzročna povezanost geografskega območja s posebno kakovostjo, slovesom ali drugo značilnostjo proizvoda

Geografska in kmetijsko-podnebna: zaradi edinstvene in kompleksne kombinacije kmetijsko-podnebnih pogojev v regiji, ki zajema vseh 87 čajnih plantaž v pokrajini Darjeeling, ter predpisov odbora v zvezi s pridelavo ima čaj, pridelan v tej regiji, značilne in naravne organoleptične lastnosti okusa, vonja in teksture, ki so osvojile številne izkušene porabnike po celem svetu, in čaj Darjeeling je postal nišni luksuzni proizvod.

Topografska: plantaže čaja Darjeeling se nahajajo na nadmorski višini 600 do 2 250 metrov na strmih pobočjih, ki zagotavljajo idealno naravno odvodnjavanje obilnih padavin v pokrajini. Redek okus čaja Darjeeling je rezultat kombinacije genov rastline, kemije zemlje, nadmorske višine, temperature in količine padavin, ki so v hribovju Darjeeling edinstveni. Pri pridelavi čaja Darjeeling se uporablja vrsta uveljavljenih kmetijskih praks, ki se razvijajo in uporabljajo že več kot 150 let, da se ohranja rast poganjkov in hkrati višina grmov, ki je primerna za ročno nabiranje.

Pobiranje pridelka: pridelek grma čajevca Darjeeling je samo 100 gramov narejenega čaja (v pokrajini Darjeeling se na leto pridela 9 do 10 milijonov kg čaja Darjeeling). V vsakem kilogramu pripravljenega čaja je približno 20 000 poganjkov, ki so bili nabrani ročno. To nam pove, koliko človeškega prizadevanja je potrebnega pri pridelavi čaja.

Drugi dejavniki: „Darjeeling“ je povezan z zgodovinskimi, tradicionalnimi, kulturnimi in socialnimi dejavniki ter posebno edinstvenostjo in slovesom. Čaj, ki je pridelan v regiji Darjeeling in ima navedene posebne značilnosti, je v trgovini in javnosti tako v Indiji kot tudi v tujini že dolgo poznan kot čaj Darjeeling in kot tak si je pridobil velik domač in mednarodni sloves. Vsak trgovec ali posameznik v Indiji in v tujini, ki naroča čaj Darjeeling ali vidi, da se čaj oglašuje ali daje v prodajo kot Darjeeling, pričakuje, da je čaj, ki je tako naročen, se oglašuje ali daje v prodajo, čaj, ki se goji, prideluje in proizvaja v zgoraj navedeni regiji Darjeeling in da ima zgoraj navedene posebne značilnosti. Zato je ime „Darjeeling“ za čaj iz pokrajine Darjeeling v zvezni državi Zahodna Bengalija v javnosti pridobilo posebno edinstvenost in sloves, kadar se uporablja v zvezi s čajem, pridelanim v zgoraj navedeni regiji, tako da je pravica, da se povezuje s takimi oblikami čaja, del posebnega slovesa vseh, ki so ustrezno povezani z navedeno regijo. Cene čaja Darjeeling so tudi višje od cen drugih čajev tako v Indiji kot na svetovnem trgu. Z drugimi besedami, kadar se ime „Darjeeling“ uporablja v zvezi s čajem, se opredeli kot geografska označba v Indiji.

Sklic na objavo specifikacije

http://ec.europa.eu/agriculture/quality/door/publishedName.html?denominationId=1900